ธนชาตปรับตัว รุกให้กู้ดบ.สูง รับอี-เพย์เมนต์
ธนชาตปรับแผนรับมือรายได้ธุรกรรมหด เน้นรุกสินเชื่อผลตอบแทนสูง ค่าธรรมเนียมประกัน-กองทุน
13 มิ.ย. 2559

ธนชาตปรับแผนรับมือรายได้ธุรกรรมหด เน้นรุกสินเชื่อผลตอบแทนสูง ค่าธรรมเนียมประกัน-กองทุน
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า รายได้จากการทำธุรกรรมของธนาคารมีแนวโน้มลดลง หลังจากไทยกำลังเข้าสู่ระบบชำระเงินอิเล็กทรอนิกส์ (อี-เพย์เมนต์) มากขึ้นตามนโยบายของรัฐบาล ทำให้ธนาคารต้องทำงานหนักขึ้นในการหารายได้อื่นชดเชย
ทั้งนี้ ธนาคารจะมุ่งเน้นเสริมรายได้จากค่าธรรมเนียมการให้บริการที่ยังขยายตัวได้ดี อาทิ เป็นที่ปรึกษาของนักลงทุน การขายกองทุน และการขายประกัน รวมทั้งพัฒนาผลิตภัณฑ์การลงทุนที่มีความเสี่ยงหลากหลายเหมาะสมสำหรับรายย่อย เพราะมีลูกค้าระดับบนยังมองหาผลตอบแทนสูงกว่าเงินฝากในภาวะที่ดอกเบี้ยต่ำ
นอกจากนี้ จะมุ่งเน้นการขยายสินเชื่อที่มีดอกเบี้ยสูง เช่น เอสเอ็มอี เพื่อเสริมรายได้ดอกเบี้ย โดยจะเลือกเติบโตในกลุ่มธุรกิจเป้าหมายที่ยังแข็งแรง เพื่อไม่ให้กระทบความเสี่ยงในช่วงที่เศรษฐกิจซบเซา เช่น ธุรกิจอาหารและเครื่องดื่ม และรับเหมาก่อสร้าง ที่ได้อานิสงส์จากโครงการภาครัฐที่สร้างรถไฟฟ้าและถนนในท้องถิ่น
อย่างไรก็ดี สินเชื่อรายใหญ่และเอสเอ็มอีของธนาคารยังเติบโตได้ แต่สินเชื่อรถยนต์ซึ่งมีสัดส่วนใหญ่ที่สุด 51% ยังติดลบ จากการชำระคืนหนี้มากกว่าปล่อยสินเชื่อใหม่ ทำให้สินเชื่อรวมในไตรมาสแรกยังติดลบ 1.97% แต่เป็นอัตราติดลบน้อยลง จึงคาดว่าสิ้นปีนี้สินเชื่อรวมจะเลิกติดลบ และกลับมาเติบโตได้ในปี 2560
ด้านแผนการรองรับโครงการเอนี่ไอดีของรัฐบาลนั้น ธนาคารได้ออกบัตรเดบิตฟรีเวอร์ ที่ทำธุรกรรมเบิกเงินโอนเงินฟรี ไม่มีค่าธรรมเนียมรายปี จูงใจให้ประชาชนผูกบัญชีเอนี่ไอดีกับธนาคารธนชาตและใช้เป็นธนาคารหลัก อีกทั้งกำลังพิจารณาเพิ่มจำนวนครั้งการโอนเงินฟรีข้ามเขตมากขึ้น จากที่กำหนดฟรี 2 ครั้ง/เดือน
“ค่าธรรมเนียมที่เรายกเว้น อาจทำให้เสียรายได้ไปบ้าง แต่ไม่ใช่ประเด็นสำคัญ ที่สำคัญคือเราสนใจจะผูกสัมพันธ์กับลูกค้ามากกว่า ให้ลูกค้าทั้งรายย่อยและธุรกิจใช้เราเป็นธนาคารหลักในการทำธุรกรรมการเงินกับเราทั้งขารับและขาจ่าย เมื่อประทับใจก็อาจใช้บริการอื่นตามมา” นายสมเจตน์ กล่าว
สำหรับไตรมาสแรก ธนาคารมีรายได้ค่าธรรมเนียมและบริการสุทธิ 1,293 ล้านบาท โดยค่าธรรมเนียมจากบริการบัตรเอทีเอ็มและธนาคารอิเล็กทรอนิกส์มีสัดส่วน 12.45% คิดเป็นอันดับ 4 โดย 3 อันดับแรก คือ ค่าธรรมเนียมธุรกิจเช่าซื้อ ค่านายหน้าจากการซื้อขายหลักทรัพย์ และค่าธรรมเนียมรับค่าเบี้ยประกัน